Lääkärin kotikäynnit muuttuivat maksullisiksi Ekhvan asumispalveluissa ja kotihoidossa

Lääkärin kotikäynnit Etelä-Karjalan hyvinvointialueen (Ekhvan) asumispalveluyksiköihin ja kotihoidon asiakkaan kotiin ovat muuttuneet maksullisiksi.

− Kun kotihoidon tai asumispalveluyksikön asiakkaalla on tarve lääkärinkäynnille ja se katsotaan asiakkaan hoidon kannalta tarpeelliseksi toteuttaa kotikäyntinä, tulee lääkärin käynnistä asiakkaalle maksu, kertoo johtava asiakasmaksujen asiantuntija Mika Piiroinen hyvinvointialueelta.

Lääkärikäynnin maksu asumispalveluyksiköissä ja kotihoidossa on 30,20 €, ja asiakkaalta laskutetaan enintään kolme käyntiä kalenterivuoden aikana. Kuntouttavan kotisairaanhoidon yksikössä lääkärin käyntimaksu on 27,60 €, ja maksu voidaan periä niin monta kertaa vuodessa, kuin asiakkaalla tarvetta lääkärin vastaanotolle on. Lääkärikäynnin maksut kerryttävät maksukattoa.

Lääkärikäynnin maksu koskee kaikkia kotihoidon asiakkaita. Ikääntyneiden ja vammaisten asumispalveluissa lääkärikäynnin maksu koskee sekä omia asumispalveluita että ostona tuotettavaa asumispalvelua. Maksu ei koske Ruokolahden palvelukeskusta, joka on ikäihmisille pitkäaikaista laitoshoitoa tarjoava asumisen yksikkö.

Tähän asti lääkärin tekemät kotikäynnit ovat olleet maksuttomia.

Lääkärin kotikäynnit asumispalveluyksiköissä tai kotihoidon asiakkaan kotona ovat maksullisia myös Pirkanmaan ja Kymenlaakson hyvinvointialueilla. Nämä maksulliset lääkärin kotikäynnit otetaan osana Ekhvan sopeutustoimia nyt käyttöön myös Etelä-Karjalassa.

Lisätietoja medialle:

Mika Piiroinen, johtava asiakasmaksujen asiantuntija, puh. 040 677 2775, mika.piiroinen@ekhva.fi