Uudet laboratoriolähetteet näkyvät nyt OmaKannassa

Etelä-Karjalan hyvinvointialue (Ekhva) on ottanut maanantain 16.2.2026 aikana käyttöön toiminnallisuuden, joka näyttää OmaKannan tiedoissa asiakkaan uudet laboratoriolähetteet.

16.2.2026 jälkeen Ekhvalla tehdyt laboratoriolähetteet tallentuvat automaattisesti Kanta-arkistoon ja näkyvät OmaKannassa asiakkaan muiden terveysasiakirjojen rinnalla. Lähetteet eivät tule takautuvasti näkyviin.

– Uudistus helpottaa asiointia, kun laboratoriolähetteet löytyvät jatkossa OmaKannasta. Samalla varmasti tarve kysyä lähetteisiin liittyvistä asioista vähenee, kun lähetteen voi tarkistaa OmaKannasta, kertoo hallintoylilääkäri Tuula Karhula Etelä-Karjalan hyvinvointialueelta.

OmaKannassa laboratorion lähetteet ja tutkimuspyynnöt löytyvät Laboratoriotutkimukset-osiosta tai Terveystiedot-osiosta sen käynnin kohdalta, jolloin lääkäri tai hoitaja on tehnyt tutkimuspyynnön.

Lisätietoja:

Tuula Karhula, hallintoylilääkäri, puh. 040 194 4936, tuula.karhula@ekhva.fi

Muutokset:

17.2.2026 klo 11.05 päivitetty OmaKannan kirjoitusasu oikeaksi.