Ekhva tekee uuden kantelun oikeuskanslerille

Etelä-Karjalan hyvinvointialue (Ekhva) on valmistellut oikeuskanslerille jo toistamiseen kantelun voimassa olevan lainsäädännön asianmukaisuudesta suhteessa hallinnon laillisuusperiaatteeseen.

- Jätimme edellisen kantelun joulukuussa 2024. Oikeuskansleri antoi ratkaisunsa asiassa viime huhtikuussa, mutta hyvinvointialueiden rahoitusta tai talousvelvoitteita koskevaa lainsäädäntöristiriitaa ei ole edelleenkään ratkaistu. Myöskään kansallisesti valmisteilla olevat lakimuutokset eivät ole tuomassa ratkaisuja, ja nykytilanne on johtamassa voimakkaaseen alueelliseen eriarvoistumiseen rahoituspohjan häilyvyyden vuoksi, hyvinvointialuejohtaja Sally Leskinen toteaa.

Aluehallitus päätti kantelun lähettämisestä maanantaina 15.12.

Mistä on kysymys?

Talousarviopäätöksentekoon liittyvä normiristiriita liittyy hyvinvointialuelain 115 §:n talousnormiston ja palvelujen järjestämisvastuuta määrittävän lainsäädännön noudattamiseen.

Tilannetta ja normiristiriitaa on entisestään kärjistänyt Itä-Suomen hallinto-oikeuden lokakuinen päätös, joka linjasi Ekhvan vuoden 2025 talousarviopäätöksen lainvastaiseksi.

Myös rahoituksessa paljastuneet tarvevakiointikertoimien tietopohjan ongelmat kärjistävät useiden alueiden eriarvoistumista.

-Etelä-Karjalan rahoituspohjasta on poistunut yli 50 miljoonaa euroa suhteessa vuoden 2023 laskelmiin, Leskinen sanoo.

Näkymät Ekhvan rahoituksen kehitykselle vuosille 2023-2028 ovat sellaiset, että ilman muutoksia alueen rahoituskehitys on koko Suomen heikointa, vaikka alueen sairastavuus on yksi maan korkeimmista ja alueella on toiseksi ja kolmanneksi eniten yli 75- ja yli 85-vuotiaita asukkaita.

Lisätietoja:

Sally Leskinen, hyvinvointialuejohtaja, p. 0400 497 418, sally.leskinen@ekhva.fi