Ekhvan tartuntatautiraportti vuodelta 2025 on valmistunut

Etelä-Karjalan hyvinvointialueen (Ekhvan) vuoden 2025 tartuntatautiraportin mukaan Ekhvalla rekisteröitiin vuonna 2025 yhteensä 502 yleisvaarallista ja valvottavaa tartuntatautitapausta. Tartuntatautiraportti on laadittu aiempaan tapaan lääkärien ja laboratorioiden tekemien tartuntatauti-ilmoitusten perusteella.

Infektioylilääkäri Annika Luukkainen valottaa viime vuoden tartuntatautitilannetta yleisimpien tautien osalta:
− COVID-19 -tapauksia eli koronaa esiintyi alkuvuodesta 2025 ja uudelleen syksyllä, mutta laajoja epidemioita se ei aiheuttanut. Influenssakausi oli sen sijaan voimakkaampi kuin aiempina vuosina COVID-19 pandemian jälkeen, mikäli oli odotettavissa.
– Mikäli sairastuu äkilliseen kuumeiseen hengitystieinfektioon, kotitesti kannattaa tehdä – sillä saatetaan saada selville aiheuttajavirus.

Etelä-Karjalassa todettiin kolme tuberkuloositapausta, joista kaikki olivat keuhkotuberkuloosia. Tuhkarokkoa ei havaittu lainkaan. Hepatiitti C -tapauksia todettiin 20, ja hepatiitti E -tartuntoja kolme – kaikki kotimaisia. Yksi uusi HIV-tapaus todettiin. Sukupuolitautien osalta klamydialöydökset vähenivät, todennäköisesti alidiagnostiikan vuoksi. Salmonellaepidemioita ei havaittu. Lisäksi todettiin yksittäiset tapaukset meningokokki-infektiosta, legionelloosista ja malariasta. Myyräkuumetapauksia oli aiempaa enemmän runsastuneiden myyräkantojen vuoksi. Puutiaisaivotulehdustapauksia todettiin selvästi vähemmän kuin vuonna 2023, mutta TBE-rokotusta suositellaan edelleen Lappeenrannan ja Taipalsaaren alueilla liikkuville.

Tartuntatautiraportissa kerrotaan myös, että Ekhvalla on nähty huolestuttava kehitys: antibiooteille vastustuskykyiset mikrobit lisääntyvät. MRSA-, ESBL- ja CPE-tapaukset lisääntyivät aiempiin vuosiin verrattuna.

Tartuntatautiraportti on ladattavissa tästä