Sairasta kotona – sairauslomatodistuksen voi saada myös puhelimitse

Jos sairastuu ärhäkkäästi tarttuvaan vatsatautiin tai flunssaan, tulee pysytellä kotona sairastamassa. Virustaudit leviävät helposti pisaratartuntana sekä kosketuksen tai pintojen välityksellä. Sairastuneen tulee välttää kontakteja aina kahteen oireettomaan vuorokauteen asti.

Ylilääkäri Sami Raasakka ohjeistaa:

– Jos on sairastunut vatsatautiin tai kuumeiseen flunssaan, niin silloin kannattaa levätä ja hoitaa oireita kotona eikä kannata lähteä liikkeelle levittämään tautia. Moni virustauti voi sairastuttaa vielä taudin jälkeenkin kahden oireettoman päivän aikana.

Jos vatsatautia sairastava tai hengitystieoireinen potilas tarvitsee sairauslomatodistuksen tai hoidon tarpeen arviointia, voi hän ottaa yhteyttä

hyvinvointiasemien keskitettyyn puhelinpalveluun puh. 05 352 7260, joka palvelee ma–pe klo 7–20.

Tai voi käyttää myös Oma Ekhvan reaaliaikaista hyvinvointiasemien chattia, joka on avoinna arkisin klo 7–20.

Tai voi soittaa Päivystysapuun 116 117. Päivystysapu palvelee vuorokauden ympäri 24/7.

Sairauslomatodistus voidaan tarvittaessa kirjoittaa myös puhelimitse tehdyn hoidon tarpeen arvioinnin perusteella eikä asiakkaan tarvitse tulla hyvinvointiasemalle.

Ajanvarauksettomalta hoitajan vastaanotolta ei saa sairauslomatodistusta

Lähes kaikilla hyvinvointiasemilla toimiva ajanvaraukseton hoitajan vastaanotto (walk-in) ei palvele sairastumisasioissa eikä sieltä saa sairauslomatodistusta.

Ajanvarauksettoman hoitajan vastaanoton kesto on 10 minuuttia asiakasta kohden, ja se on tarkoitettu lyhyille hoitotoimenpiteille. Päivystyksellisiä asioita ei niillä hoideta. Asiakkaita palvellaan vuoronumerojärjestyksessä.

Ajanvarauksettomalla hoitajan vastaanotolla hoidetaan esimerkiksi

punkin poistot

yksittäiset rokotukset

ompeleiden/hakasten poistot

injektiot

korvahuuhtelut (jos korvavahaa on etukäteen pehmitetty).

Lisätietoja:
Sami Raasakka, tartuntataudeista vastaava ylilääkäri, sami.raasakka@ekhva.fi

Linkit:

Katso miten toimia sairastuessa: Päivystyksellinen asia? - Etelä-Karjalan hyvinvointialue
Tietoa ajanvarauksettomasta hoitajan vastaanotosta: Hyvinvointiasemat - Etelä-Karjalan hyvinvointialue